**ΑΝΑΚΟΙΝΩΣΗ ΔΗΛΩΣΕΩΝ ΜΑΘΗΜΑΤΩΝ ΕΑΡΙΝΟΥ ΕΞΑΜΗΝΟΥ**

**ΑΚΑΔΗΜΑΪΚΟΥ ΕΤΟΥΣ 2019-2020**

Για να πραγματοποιήσετε τη δήλωση των μαθημάτων σας θα πρέπει να συνδεθείτε με τους προσωπικούς σας κωδικούς στο [https://classweb.uoi.gr](https://classweb.uoi.gr/)

Α) Εαρινή περίοδος δηλώσεων 2019-2020 (2019-2020 ΕΑΡ): ΑΦΟΡΑ ΟΛΟΥΣ τους φοιτητές (ΚΑΙ ΤΟΥΣ ΕΠΙ ΠΤΥΧΙΩ). Οι φοιτητές δηλώνουν τα υποχρεωτικά και επιλογής μαθήματα του Εαρινού Εξαμήνου (ή και προηγουμένων Εαρινών εξαμήνων που οφείλουν) σύμφωνα με το Πρόγραμμα Σπουδών του Τμήματος που ακολουθούν (<http://arts.uoi.gr/>).

B) Εμβόλιμη Εαρινή περίοδος δηλώσεων 2019-2020 (2019-2020 ΕΜΒΟΛΙΜΗ ΕΑΡ): ΑΦΟΡΑ ΜΟΝΟ τους επί πτυχίω φοιτητές (πέραν των κανονικών εξαμήνων φοίτησης). Οι επί πτυχίω φοιτητές δηλώνουν τα μαθήματα χειμερινών εξαμήνων που έχουν παρακολουθήσει στο παρελθόν. Επομένως οι επί πτυχίω φοιτητές που οφείλουν εαρινά ΚΑΙ χειμερινά μαθήματα πρέπει να κάνουν δήλωση και στις δύο αυτές περιόδους αντίστοιχα.

Οι φοιτητές οφείλουν να δηλώσουν **όλα τα Υποχρεωτικά Μαθήματα** σύμφωνα με τον Οδηγό Σπουδών του ακαδημ. έτους Εισαγωγής τους και το **συνολικό αριθμό μαθημάτων Επιλογής και Κατ' Επιλογήν Υποχρεωτικών** που απαιτείται στον Οδηγό Σπουδών Εισαγωγής τους, συμπληρώνοντας τουλάχιστον 30 ECTS/εξάμηνο.

Οι νεοεισαχθέντες φοιτητές του 5ετούς Προγράμματος Σπουδών και όσοι φοιτητές του 5ετούς και του 4ετούς Προγράμματος Σπουδών ΔΕΝ έχουν επιλέξει **κατεύθυνση** και ομάδα μαθημάτων **Ξένης Γλώσσας πρέπει** υποχρεωτικά να το κάνουν. Σε αντίθετη περίπτωση δεν θα βλέπουν μαθήματα για προσθήκη στη δήλωσή τους.

Το σύστημα θα παραμείνει ανοιχτό από τις **26-3-2020 μέχρι και τις 19-4-2020** και για τις δύο περιόδους δηλώσεων (2019-2020 ΕΑΡ και 2019-2020 ΕΜΒΟΛΙΜΗ ΕΑΡ). Μετά τη λήξη της περιόδου δηλώσεων **καμία αλλαγή δεν θα είναι εφικτή,** ούτε από τη Γραμματεία ούτε από το Κέντρο Υπολογιστών.

Όσοι φοιτητές ακολουθούν Προγράμματα Σπουδών προηγούμενων ακαδ. ετών και οφείλουν ΥΠΟΧΡΕΩΤΙΚΑ μαθήματα τα οποία έχουν καταργηθεί (και συνεπώς δεν τα βλέπουν να τα δηλώσουν στο σύστημα) **οφείλουν ΚΑΤΑ ΤΗ ΔΙΑΡΚΕΙΑ ΤΩΝ ΔΗΛΩΣΕΩΝ ΚΑΙ ΜΟΝΟ να καταθέσουν έγγραφη αίτηση** στη Γραμματεία του Τμήματος με τα συγκεκριμένα μαθήματα που θέλουν να προστεθούν στη δήλωσή τους, αφού πρώτα ενημερωθούν από την **σχετική ανακοίνωση της ιστοσελίδας του Τμήματος για τα μαθήματα που έχουν καταργηθεί.**

Οι φοιτητές που επανήλθαν από Αναστολή Σπουδών και ενδεχομένως αντιμετωπίζουν πρόβλημα με τη δήλωση μαθημάτων τους, παρακαλούνται να επικοινωνήσουν με τη Γραμματεία του Τμήματος, μέσα στο χρονικό διάστημα πραγματοποίησης Δηλώσεων.

Σας ενημερώνουμε ότι η βαθμολογία των εξετάσεων εισάγεται πλέον απευθείας από τους Υπεύθυνους Διδάσκοντες- Εξεταστές, και συνεπώς οι φοιτητές που δεν δηλώνουν μαθήματα αλλά εξετάζονται σε αυτά θα χάνουν τη βαθμολογία τους (καθώς δεν θα υπάρχουν στα ηλεκτρονικά βαθμολόγια των διδασκόντων).

Τέλος, σας υπενθυμίζουμε ότι η δήλωση μαθημάτων είναι **αποκλειστικά** δική σας ευθύνη, πρέπει να γίνεται με ιδιαίτερη προσοχή στην σωστή επιλογή του μαθήματος με τον αντίστοιχο κωδικό του σύμφωνα με τον Οδηγό Σπουδών σας και κατοχυρώνεται αφού ακολουθήσετε σωστά όλα τα βήματα: επιλογή περιόδου δηλώσεων, επεξεργασία δήλωσης, προσωρινή αποθήκευση, έλεγχος ορθότητας και **υποβολή δήλωσης**.

Επίσης προσοχή χρειάζεται και κατά τη δήλωση συγγραμμάτων στο σύστημα ΕΥΔΟΞΟΣ, έτσι ώστε ο κωδικός του μαθήματος της δήλωσης μαθημάτων να συμφωνεί με το σύγγραμμα που του αναλογεί.

Για οποιοδήποτε πρόβλημα με την ηλεκτρονική δήλωση μαθημάτων σας παρακαλούμε να επικοινωνήσετε με τη Γραμματεία του Τμήματος (2651007257) ΜΟΝΟ κατά την περίοδο των δηλώσεων και όχι μετά.